Xirivella reprén l'activitat en els centres educatius
04 de novembre de 2024

L'Ajuntament de Xirivella i els equips directius dels centres educatius han mantingut una reunió aquest dilluns per a avaluar la situació dels col·legis i instituts de la localitat. En aqueixa trobada han decidit alçar les suspensions d'activitats decretades amb motiu de la DANA, excepte en els CEIP Miguel de Cervantes i Gregori Mayans, que han sigut els més afectats pel temporal.

D'esta manera, els centres reobriran en els pròxims dies. No obstant això, s'ha acordat que cada centre educatiu tinga l'autonomia necessària per a organitzar la reincorporació a l'activitat escolar de manera progressiva, en la mesura que siga possible i atenent les seues pròpies circumstàncies. Cada centre avaluarà la seua situació i prendrà les decisions pertinents per a garantir el retorn a les aules i les activitats.

En els pròxims dies, els centres educatius comunicaran directament a les famílies els detalls sobre com procediran en la seua reobertura i de quina forma es reprendran les activitats, d'acord amb les necessitats i condicions de cada centre.

Les classes estaven suspeses des de dimarts passat al migdia davant les previsions meteorològiques adverses i s'ha mantingut fins al moment. Fins a este mateix dilluns, la comunitat educativa ha estat treballant de manera incansable per a netejar els centres i reparar els danys per a la volta de les classes.

Després de la reunió s'ha emés el següent acord:

"L'Ajuntament de Xirivella informa la ciutadania que, després de la reunió celebrada amb els equips directius dels centres educatius s'ha decidit alçar les suspensions d'activitats decretades anteriorment.

No obstant això, s'ha acordat respectar a cada centre educatiu l'autonomia necessària per a organitzar la reincorporació a l'activitat escolar de manera progressiva, en la mesura que siga possible i atenent les seues pròpies circumstàncies. Cada centre avaluarà la seua situació i prendrà les decisions pertinents per a garantir el retorn a les aules i les activitats.

En els pròxims dies, els centres educatius comunicaran directament a les famílies els detalls sobre com procediran en la seua reobertura i de quina forma es reprendran les activitats, d'acord amb les necessitats i condicions de cada centre.

Agraïm a tota la comunitat educativa i a les famílies la seua comprensió i col·laboració en aquest procés. Confiem que aquesta decisió permetrà una transició ordenada i adaptada a les realitats de cada situació."